Boom keer dat toeris op Tafelberg oor afgrond valFoto: Mountain Club of SA – Search And Rescue/Facebook ŉ Duitse toeris is vroeër die week tydens ŉ ingewikkelde reddingsoperasie op Tafelberg gered nadat sy sowat 25 m ver geval het. Wilderness-soek-en-redding (WSAR) is omstreeks 14:25 Woensdag ontbied nadat die stapper se vriend alarm gemaak het. Die 47-jarige Duitse toeris het ver geval en in ŉ stryd om lewe en dood vasgeklou aan die voorkant van Tafelberg bokant Devil’s Peak. Die gebied het steil hellings en roetes wat toue en veiligheidstoerusting verg. Reddingswerkers moes teen die berg uitklim om die beseerde stapper te bereik aangesien die kabelkar of ŉ helikopter weens sterk winde nie gebruik kon word nie. “Die reddingspan het die man bereik en ná deeglike oorweging is verdere bystand versoek vir ŉ baie tegniese reddingspoging. Die man het verskeie frakture aan sy been, arm en ribbes opgedoen en moontlik sy rug beseer.” Die lugmag is genader vir die moontlike gebruik van een van sy millitêre helikopters. Die toeris is intussen op die toneel gestabiliseer en op ŉ draagbaar gelaai waarna hy deur ŉ lugmaghelikopter opgepik en later in ŉ ambulans na ŉ hospitaal geneem is vir verdere behandeling. Minstens 35 reddingswerkers was by die reddingspoging betrokke. Die vriend van die beseerde stapper is deur reddingswerkers van die berg af vergesel. Die twee stappers het gepoog om langs ŉ minder gebruikte roete teen die berg op te klim toe die terrein te uitdagend vir hulle geraak het. Hulle het besluit om terug te draai en dieselfde roete gebruik toe die een man gegly en sowat 25 m ver geval het. Hy het op ŉ smal rand teen ŉ enkele boom te lande gekom wat gekeer het dat hy oor die afgrond val. “Dit het hom beslis van ernstiger beserings, of erger, gered,” het die WSAR gesê.